Vonnis uitgespreek oor 3 wat perd steel en martelBukshi in gelukkiger dae Drie mans wat deur die landdroshof in Somerset-Wes skuldig bevind is dat hulle ŉ perd gesteel, en hom tot die dood toe gemartel het, is Dinsdag gevonnis. Desling Snyman (19), William Williams (20) en ŉ 15-jarige is tot een jaar tronkstraf gevonnis, waarvan 6 maande vir drie jaar opgeskort is op voorwaarde dat hulle nie binne daardie tydperk van ŉ soortgelyke oortreding skuldig bevind word nie. Die drie is verlede week skuldig bevind dat hulle Bukshi, ŉ waperd, in April 2010 gesteel en gemartel het. Die 18-jarige Arabiese perd het aan Anthea Myburgh, van ŉ plaas in Faure, behoort. Luidens die Bolander koerant is hy met ŉ doringdraad toom gery, is hy geslaan en gesteek en is sy stert en maanhare afgesny. Hy is vir drie dae vermis en kon uiteindelik self sy pad terugvind huis toe. ŉ Veearts moes hom uitsit. Die twee ander aangeklaagdes, Benito Plaatjes en Marlin Arries, is onskuldig bevind aangesien daar nie genoeg bewyse teen hulle gebring kon word nie. – SAPA Lees Bukshi se verhaal hier.